<classify> MBUNGE wa Dodoma Mjini, Anthony Mavunde ataweka mashine 40 za kuchuja maji katika vituo vya kutolea huduma za afya maeneo mbalimbali ya Halmashauri ya Jiji la Dodoma.Akizungumza wakati akifungua mradi wa maji Shule ya Sekondari Mpunguzi, jijini Dodoma, Mavunde alisema anakusudia kuagiza mashine hizo 40 kuweka maeneo ya kutolea huduma za afya ili wananchi wapate maji safi ya kunywa. Mavunde ambaye ni Naibu Waziri, Ofisi ya Waziri Mkuu- Kazi, Vijana na Ajira alisema, mashine hizo moja inagharimu Sh 900,000.Alisema zitawekwa maeneo hayo ya kutolea huduma za afya vituo vya afya na zahanati, ili wananchi wanaofika vituoni wanywe maji hayo. Alisema lengo ni kuhakikisha maji yanayotoka kwenye mabomba au matangi yanachujwa na kuwa safi na salama kwa watu wote kuyatumia.Akikabidhi mashine hiyo katika sekondari ya Mpunguzi, Mavunde alisema, wanafunzi wa shule ya sekondari hiyo watatumia vikombe vyao kupata maji kutoka kwenye mashine hiyo ili kuhakikisha afya zao zinakuwa salama.Akizungumzia mradi huo wa kuchuja maji, Mwenyekiti wa Bodi ya Shule ya Sekondari, Menrad Mtewele, alimpongeza mbunge kwa kutekeleza ahadi ya kufikisha maji shuleni hapo na kuwapa mashine ya kuchuja maji.Mtewele alisema, mbunge Mavunde alitoa ahadi hiyo wakati wa mahafali ya kidato cha nne ya mwaka jana, na katika kipindi kifupi ametekeleza ahadi kwa kufikisha maji na kuweka tangi na mabomba shuleni hapo.Akizungumzia uwezo wa mashine hizo, Joan Khone alisema zinaweza kuchuja maji kwa zaidi ya asilimia 99 na asilimia moja inayobaki moja inachujwa kwa chujio lingine la mashine hiyo.Alisema kuchuja maji kutaepusha wananchi kupata magonjwa yakiwemo yanayotokana na uchafu, kipindupindu na homa za matumbo. Mashine hizo zina chujio ndogo ambazo hazipitishi wadudu wa aina yoyote isipokuwa maji tu na zinaweza kuhakikisha maji ya kunywa yanakuwa safi na salama, alisema.Alisema mashine hizo zinasaidia kuweka maji safi na salama, tofauti na kutumia vyombo vya kuchemsha kama sufuria au kingine ambacho kinaweza kuongeza uchafu kama ukungu. Alisema mashine yenye uwezo wa kuchuja maji ya ziwani, mtoni na mabwawa kwa asilimia 99, ina uwezo wa kuchuja maji yenye chumvi kwa asilimia 60, hivyo ni mashine bora.  <topic>: KITAIFA 